Leif Lahn Jensen (S), 2010-05-28:
Jeg vil fra Socialdemokratiet gerne starte med at takke Det Radikale Venstre for et godt forslag.
Der er nogle spændende tanker i det, nogle spændende og interessante måder at organisere sig på – meget interessant læsning.
Vi Socialdemokrater mener jo, at der selvfølgelig skal skabes de bedst tænkelige rammer for et samarbejde mellem det frivillige foreningsliv, kommunerne og erhvervslivet.
Dette samarbejde skal vi selvfølgelig styrke alt det, vi lige kan.
Det er rigtig mange, og det skal vi bestemt holde fast i; det tror jeg vi alle sammen her er enige om.
Så hvorfor skal vi ikke forsøge at skabe synergi mellem disse i lokalområderne rundtomkring i Danmark?
Det forslag her om et nationalt charter ville, som jeg ser det, kunne øge kreativiteten og skabe mulighed for, at de involverede ville kunne tage et større medansvar, og ikke mindst selvfølgelig styrke fællesskabet mellem de forskellige parter.
Derudover vil det også kunne bidrage til en øget vidensdeling foreningerne imellem.
Sådan et charter vil endvidere, som jeg ser det, kunne være med til at skabe et samspil mellem unge og det danske erhvervsliv.
Unge, der endnu ikke har den store erfaring med arbejdsmarkedet, ville faktisk kunne få mulighed for at netværke med erfarne medborgere fra det lokale erhvervsliv.
En undersøgelse fra Gallup fra maj 2009 viser, at to ud af tre danske erhvervsledere rent faktisk har været aktive i foreningslivet.
Vi gad også godt se, hvor mange herinde der også har været aktive i foreningslivet.
Det er nok rigtig mange flere.
Engagementet har gavnet deres karriere, og det har gjort dem til bedre ledere.
Derfor synes jeg også, at vi skal kigge meget mere på en sammenkobling i det her.
Vi mener, at landets kommuner og det frivillige foreningsliv allerede gør et rigtig stort stykke arbejde, så det her skal selvfølgelig ikke på nogen måde ses som en irettesættelse, men faktisk bare som et forslag til at optimere forholdene, en slags hjælpende hånd.
Det handler primært om nytænkning i en tid, hvor vi kan drage fordel af de mange menneskelige ressourcer, der allerede er derude.
Samspillet skal selvfølgelig baseres på tillid og respekt for hinandens opgaver og roller.
Så det handler simpelt hen for mig, når jeg læser det her, om at have fokus på det her område, om at holde fast i det.
Jeg havde nu nok forventet, at regeringen og ministeren havde støttet op om forslaget.
Grunden til, at jeg gjorde det, og at forventningen var så høj, var, at den tidligere indenrigs- og socialminister, Karen Ellemann, på baggrund af en rapport udarbejdet af Servicestyrelsen i 2009 foreslog, at der skulle udformes et nationalt charter med henblik på at få flere mennesker med handicap til at blive en del af foreningslivet.
Det charter skulle udskrives i samarbejde med repræsentanter for foreningslivet og det offentlige.
Så det må jo betyde, når jeg læser det på den måde, at regeringen har ændret holdning her, så man ikke længere synes, at et nationalt charter er en god løsning, at regeringen også på det punkt har hoppet, men det er jo også sket et par gange her i de sidste par dage.
Jeg synes, det er et rigtig godt forslag, og derfor støtter Socialdemokratiet op omkring det.